b'\n_START_ARTICLE_\nJovan Jovanovi\xc4\x87 Zmaj\n_START_SECTION_\n\xc5\xbdivotopis\n_START_PARAGRAPH_\nGimnaziju je poha\xc4\x91ao u Novome Sadu i Po\xc5\xbeunu, a pravo u Pe\xc5\xa1ti, Pragu i Be\xc4\x8du. Potom odlazi u Pe\xc5\xa1tu za nadzornika zadu\xc5\xbebine Tekelijanuma, gdje istodobno studira medicinu i izdaje satiri\xc4\x8dni list "Zmaj" (\xd0\x97\xd0\xbc\xd0\xb0\xd1\x98), po kome je i dobio nadimak. U Pe\xc5\xa1ti je 1870. godine diplomirao medicinu. Kad je zavr\xc5\xa1io medicinu, \xc5\xbeivi kao lije\xc4\x8dnik u Novome Sadu, Be\xc4\x8du, Beogradu, Zagrebu i drugim mjestima. U Beogradu je bio, 1890. do 1898. godine dramaturg Narodnoga pozori\xc5\xa1ta._NEWLINE_U tijeku cijele druge polovice 19. stolje\xc4\x87a on je najproduktivniji srpski pjesnik, urednik mnogih listova i \xc4\x8dasopisa i jedan od najistaknutijih srpskih nacionalnih radnika.\n_START_SECTION_\nKnji\xc5\xbeevni rad\n_START_PARAGRAPH_\nDvije najbolje zbirke njegovih pjesama su \xc4\x90uli\xc4\x87i i \xc4\x90uli\xc4\x87i uveoci. Veliki broj njegovih \xc5\xa1aljivih i dje\xc4\x8djih pjesama, tiskanih po raznim listovima i \xc4\x8dasopisima, iza\xc5\xa1ao je u dva izdanja cjelokupnih djela: Pjevanja i Druga pjevanja (srp. Pevanija i Druga pevanija). Posljednje su tiskane zbirke: Snohvatice i Devesilje. U prozi je napisao jednu pjesni\xc4\x8dku legendu (Vidosava Brankovi\xc4\x87) i jedan \xc5\xa1aljivi kazali\xc5\xa1ni komad (\xc5\xa0aran). Zmaj je i prevodio dosta, naro\xc4\x8dito iz ma\xc4\x91arske knji\xc5\xbeevnosti. Najbolji su mu prijevodi ma\xc4\x91arskog pjesnika S\xc3\xa1ndora Pet\xc5\x91fija. Pored ostalih pjesama, od njega je preveo spjev Vitez Jovan._NEWLINE_Iz njema\xc4\x8dke poezije prevodi G\xc3\xb6thea (Herman i Doroteja, Ifigenija u Tavridi) i s uspjehom podra\xc5\xbeava Heineovu ljubavnu liriku i epigram i orijentalnu poeziju Friedricha Martina von Bodenstedta (Pjesme Mirca Shafije). Od ostalih prijevoda iz strane knji\xc5\xbeevnosti znatniji su mu: Demon od Ljermontova i Enoh Arden engleskog pjesnika A. Tennysona. Pored Zmaja, ure\xc4\x91ivao je jo\xc5\xa1 dva satiri\xc4\x8dna lista: \xc5\xbdi\xc5\xbeu i Starmali. Od 1880. godine pa do smrti izdavao je dje\xc4\x8dji list Neven, najbolji srpski dje\xc4\x8dji list tada.'